《再别谯宰》
宋代·史尧弼

相逢恨不早，相别苦相逼。
相对若无言，相望恐相忆。
夙期夫君若，寤寐先已识。
岁晚飞双凫，此地见颜色。
为我作眼青，窈窕间心臆。
谁言淡如水，有味宁忘得。
尘里讵可堪，高才未宜抑。
平生赵魏优，教育傥其职。
菁菁在中沚，行矣要封植。
扶摇那知程，聊尔六月息。

作者简介：眉州人，字唐英，世称莲峰先生。高宗绍兴二十七年进士。少以《古乐府》、《洪范》等论往见张浚，浚谓其大类苏轼。年十四举于乡，赴鹿鸣宴犹著粉红裤，人疑其文未工，太守命赋诗，尧弼援笔立就。未授官而卒。有《莲峰集》。